לק"י, ט בטבת תשע"ו

השתלשלות כתבי האר"י

א. מעט על דמותו של האר"י
ר' נפתלי בכרך,[footnoteRef:1] עמק המלך, הקדמה שלישית, פרק ד:  [1:  רבי נפתלי הירץ ב"ר יעקב אלחנן בכרך. יליד פרנקפורט, עלה לארץ ישראל ושהה בצפת ואח"ז סבב באירופה. בשנת ת"ח היה באמשטרדם שם הביא לדפוס את ספרו "עמק המלך". מפתח וכללים בחכמת הקבלה, עם ביאורים בכתבי האריז"ל וס' הזוהר, ענין הגילוגלים ושאר ענינים וסיפורים שונים.] 

ועתה מה אאריך עוד, היסופר לכם כי אדבר, אמנם תדעו נאמנה לא זכה [ל]אליה כי אם על ידי רוב דביקותו עם אלהיו, וכוונותיו ותעניותיו ותפילותיו, ובכיותיו המרובים שעשה, ועל כל הענווה והיראה ואהבת השם יתברך שהיתה בו. 
והיה מספֵּר לתלמידיו כי על כל סוד וסוד שגילו לו מן השמים, היה בוכה דמעות כמספר שער זקנו, וכן כשרוצה לגלות סוד אחד לתלמידיו, אינם רוצים ליתן לו רשות, עד שהוא מתפלל תפילות אין מספר, ובוכה דמעות הרבה כשערות ראשו. 
וזכה לזו הקדושה הגדולה על ידי שהיה מתבודד כמה שנים עם רבו, כבוד מורנו הר"ר בצלאל אשכנזי [מלקט שיטה מקובצת], אבל לא היה עסקו, אלא בתלמוד בלבד ובפשטי התורה. ושבע שנים ישב הוא לבדו ולמד, ונתגלה אליו אליהו הנביא ז"ל, ואמר לו שיתבודד במקום שלא יהיה לו שום דבור ועסק עם שום אדם. אזי פירש הוא עצמו מכל עסקי העולם הזה, וישב לו בבית אחד בנוי על נהר נילוס ולא היה הולך לביתו כי אם מערב שבת לערב שבת, סמוך להכנסת כלה:
... ושם זכה לרוח הקודש ולאליהו ז"ל שנתגלה אליו בכל זמן ועדן, וגילה לו רזי התורה, וחבה יתירה נודעת לו מאת הבורא, כי בכל לילה ולילה לאחר שהתחיל לישן, היתה נשמתו יודעת ומכרת כל השבילין וכל הנתיבות שהיא צריכה להעלותה במתיבתא דרקיעא. ועלתה עד שהגיע אצל המלאך הממונה על כל הנשמות, והיה שואל אותו לאיזה ישיבה הוא בוחר לו, לפעמים בישיבתו דרב המנונא סבא או רב ייבא סבא או בישיבתו של בצלאל או אהרן הכהן, או לפעמים בישיבתן של נביאים, ותכף היה מוליך אותו לשם כרצונו:
והיה אומר אם יכתוב אדם שמונים שנה מהחכמה וסודות העליונים שמוסרים לו בלילה אחד, לא יספיקו לו לכתוב הכל, והיה נודר לתלמידים, שעם הזמן יתקן אותם, עד שגם הם יזכו לעלות וישמעו חדושי תורה, כל אחד כפי נשמתו. 
אבל העוונות גרמו שנלקח מהם ארון התורה קודם זמנו, ועל כל אלה כל חכמי ישראל בוכים ומתאוננים במר נפש, שנתגלה בימיהם אור של שבעת הימים, ובפתע פתאום נגנז מהם ונשארנו כיתומים בלי אב, ובלי מתקן את נשמתינו. למי שיכול ליתן לנו יד ושם, זולתי המקובל האלהי כבוד מורנו הר"ר חיים קליפריז [ויטל] ז"ל, שסמך רבו ידו עליו, ומסר לו ביחוד כל רזי התורה, ולא העלים ממנו דבר, ונתן נפשו ממש עליו לרוב אהבתו אותו, כאשר ראה וידע כי אלקים עמו, והשאיר הקב"ה את כבוד מורנו הר"ר חיים לתועלתן של ישראל, גם הוא נפטר לבית עולמו וחיים שביק לכל ישראל:	

שער רוח הקודש ט, א: 
גם היה אומר לי מורי ז"ל, שטוב לאדם שידור בבית שיש בו חלונות פתוחות לשמים. כדי שיוכל בכל רגע לישא עיניו אל השמים. כדי להסתכל בהם. 
ובפרט אם יביט בנפלאותיו ית' במעשה שמים וארץ, וכמש"ה 'כי אראה שמיך מעשה אצבעותיך', ולכן טוב לאדם שיסתכל בכל רגע אל השמים כי דבר זה מחכים את האדם ונותן בו יראה וקדושה. 
... גם א"ל הר"י סאגיס ז"ל, בשם מורי ז"ל, ששמע ממנו כי אין דבר יותר מוכרח וצריך אל האדם לעניין ההשגה כמו הטבילה. שצריך שיהיה האדם טהור בכל עת. ואמנם אני ראיתי למורי ז"ל. שששה חדשים של החורף רובם לא טובל. מפני שהיה חולני. והיה שבור. ואמו לא היתה מניחתו לטבול. וזה אמת וברור אצלי. ולא מפני כך נסתלקה אז השגתו ממנו כלל:
גם א"ל הר"א הלוי יצ"ו שא"ל מורי ז"ל עצה לענין ההשגה. והיא זו שלא ישיח שיחה בטילה ושיקום בחצי הלילה ויבכה על חסרון הידיעה ושילמוד בזוהר דרך בקיאות בלבד. בלי שיעמיק בעיון. מ' או נ' עלים בכל יום. ושיקרא בס"ה פעמים רבים. 
ואמנם א"ל מורי ז"ל. כששאלתי לו איך זכה לכל החכמה הזאת. והשיב לי שטרח במאד מאד בחכמה זאת. ואמרתי לו כי גם הרמ"ק ז"ל, וגם אני, חיים, טרחתי במאד מאד בחכמה זאת! וא"ל שהאמת הוא שטרחנו מאד מאד יותר משאר אנשי דורינו. אבל לא עשינו כמוהו כי כמה לילות היה נשאר בלתי שינה. על מאמר אחד של ס' הזוהר  ולפעמים ששה לילות של ימי החול שבשבוע. היה מתבודד ויושב על עיון מאמר אחד - בזוהר בלבד - ולא היה ישן כל הלילות ההם. רוב פעמים:

ב. העתקת הכתבים והסתרתם
1. ראשית כתבי האר"י בדברים שכתב האר"י עצמו (על ספר הזוהר, ספרד"צ ופרשת בראשית). הוא החל זאת עוד במצרים ובצפת בעיקר לימד את תורתו בתורה שבעל פה לפני כ-40 תלמידים. הוא לימד פירושים לספר הזוהר, דרושים בסדר האצלה וכוונות התפילה (ואף הותיר בכתב שלש זמירות לשבת – זמר לכל סעודה). התלמידים השונים כתבו את אשר לימד אותם רבם, אולם אלו לא הודפסו ואך הועתקו בארץ ישראל ולאחר מכן גלשו לפזורות השונות. תריסר תלמידים חתמו על שטר שלא יגלו את דברי האר"י. רח"ו כתב מהדורה ראשונה של הדברים ששמע בעת שישיב לפני רבו, הנקראת "בקיצור נמרץ". זה לא נותר בידינו ויש לנו אך שאריות קטנות ממנו.
2. רח"ו כתב הארכות וביאורים לכתיבה הראשונה, אלו הם "קונטרסי הטיוטות". באותו הזמן, המוני יראי ה' שמעו על כתבי האר"י הגנוזים אצל רח"ו וביקשו להשיגם. בשנת השמ"ז שהה הרח"ו בבית אחיו משה ויטאל, חלה ושנה שלימה שכב ללא הכרה, הרב יהושע בן-נון – האב"ד בצפת שהיה גם עשיר, פנה אז אל משה ויטאל בבקשה שיוציא לו את הכתבים בערמה והוא הוציא לו 600 דפים (ת"ר ניירים). הר"י בן-נון שכר 100 סופרים ובמשך שלשה ימים העתיק כל אחד 6 דפים. מיד עם סיום ההעתקה התעורר רח"ו וחזר לבריאותו. מאז נתפרסמו הכתבים בין מקובלי א"י. מההעתקות אלו סידרו חכמי ארץ ישראל שלשה ספרים: "ספר הדרושים", "ספר הכוונות" ו"ספר הליקוטים". הספרים אינם מסודרים כראוי כיון שעדיין היו באמצע עריכה וחלקם היו רק קיצורים ממה שכתב לעצמו בחיי האר"י. 
למדו כעת את דברי בעל עמק המלך, המתאר את הדברים:
הקדמת 'עמק המלך' מאת הרב נפתלי בכרך – העתקת הכתבים (קונטרסי הטיוטות ודרוש א"ק) בידי ר"י בן נון: 
וגם רבי חיים קליפריז [ויטל] תלמידו, לא רצה למסור פרקי המרכבה אל שום אדם, ולא יכלו עמו, שיגלה להם פרשה אחת או אות אחת. כי אפילו לרב רבי יהושע בן נון, כי היה להרב הזה כמעט כל חמדת ישראל, שהיה אב"ד בעיר צפת תוב"ב, והיה לו עושר גדול, וכדי שיקבל ממנו דבר מה בשיעור קומה, הלך עמו מצפת לירושלים, ומירושלים למצרים, וממצרים חזר עמו לירושלים, ומירושלים גם לצפת. והיה מלבישו עצמו ומאכילו, ועשה לו כל שירות כעבד נאמן אל אדוניו, ולא יכול עמו להשיג ממנו אות אחת, והרב מהר"ר חיים קליפריז כבוד מנוחתו בגנזי ה', עשה ספרים עד אין חקר, וכתב כל מה שקבל מרבו וספר אחד קרא 'עץ חיים' על שמו, ובעץ הזה כל פרי עץ מאכל, האוכל ממנו חי לעולם. והוא כמו ת"ר קונטריסים, וחילק אותו לשערים, ושערים לפרקים, ובו יכללו כל ההקדמות שקבל מפי הרב האר"י זלה"ה, על מאמרי הזוהר. 
זה הספר השיגו על ידי אחיו הר"ר משה ויטל, בסיבת שנפל אחיו הרב מהר"ר חיים הנזכר למשכב על ערס דוי, והחכמים נתנו להרב משה הנזכר ממון הרבה, והוא לקח אותו הספר הנזכר מן הארגז, הוא המקום אשר גנזו שם מהר"ר חיים כבוד מנוחתו בגנזי ה'. ותיכף שכרו ק' סופרים וביד כל אחד ו' ניירים, והעתיקו אותו בלילה אחת, ותכף חזר הרב עליו השלום לבריאותו, ולא היה כח בידם להשיג עוד משאר החיבורים שעשה, ונשארו בגניזתם עד זמן פטירת הרב.  וזה הספר נתפשט אל חכמי צפת, אל אחד מעיר ושנים ממשפחה, ואינם מראים אותם הסודות, אא"כ הוא חכם ומבין מדעתו, כולי האי ואולי ירוחם:
גם עשו חרם גדול שלא יצאו מאלו הקונטריסים חוצה לארץ, וטעמם ונימוקם היה, ש'אל יתהלל המתהלל', שום תלמיד חכם הן בא"י, הן בחוץ לארץ, שיעמוד על סוף דעתו של האר"י זלה"ה, זולת הרב מורנו ורבנו ר' חיים ויטל זלה"ה:
ומפני שראו מקצתם, שנאספו נפטרו יודעי סודות האר"י זלה"ה, חזרו מקצתם אל בעלי עולם התוהו, ומקצתם היו מרכיבים דברי הרב משה קורדואירו עם דברי האר"י, עונם גדול מנשוא, 'כי לא תהו בראה לשבת יצרה' [ישעיהו מ"ה י"ח] בעולם התיקון, וכדי שלא לעסוק בספרים כאלו, וכיוצא בהם, אעלה אותם על עט, ספר זכרון:

3. ספר עץ חיים שכתב מהרח"ו הוא שילוב של שתי המדורות הראשונות והרחבתם וסידורם לפי סדר. זהו הספר "עץ חיים" הכולל שהותירו בביתו ולא הראה אותם לאדם. הוא ציוה לבנו ר' שמואל שלא יוציאם מביתו. הנה מקצת התיאורים על ספר זה שהיה גנוז אצל רח"ו ולאח"מ ניתן ממנו מעט לטעום בבית בנו רש"ו בשבתות אחה"צ: 
ר' ישעיה הורביץ[footnoteRef:2] – השל"ה, נובלות חכמה, ג, א - ג, ב:  [2:  השל"ה נולד בפראג בשנת שי"ח (1558) לר' אברהם הורוייץ תלמיד הרמ"א ולמד בלובלין אצל המהרש"ל. שימש ברבנות במספר מקומות באירופה ולאחר פטירת אשתו עלה לירושלים דרך חאלב. לאחר מגורים בירושלים בה כתב את חיבורו הגדול 'שני לוחות הברית' עבר לצפת ולאחר מכן לטבריה בה נפטר. ] 

בכן, בעוברי דרך דמשק הביאני בנו [- מהרש"ו] לחדרו ונתן לי הספר
והייתה לי הקריאה קשה במאד כי היה כתב ספרדי
אבל דע שמיום שניתנה התורה – לא היה ספר כזה... 
ואני הייתי בדמשק שני ימים כי אח"כ יצאה השיירה והוצרכתי לילך.
ובספר ההוא מבוארת החכמה ע"פ הסדר ראשי הפרקים, עין לא ראתה אלהים זולתיך...
אך לה' קווינו שיהא עת שיתגלה לנו ספר הקדוש דהאלהי הנ"ל כי עת לכל חפץ... 
ובטוחים אנו בחסד האל שבמהרה נזכה ויתגלו לנו הנסתרות דהיינו הספר הנ"ל.  

ר"י צמח[footnoteRef:3] , הקדמה לספר 'רנוּ ליעקב שמחה': [3:  רבי יעקב נולד ב-1570/1584 למשפחת אנוסים בפורטוגל. בפורטוגל חי כאנוס ועסק ברפואה, ובהיותו כבן שלושים עזב את פורטוגל ועבר לסלוניקי, ובה חזר בגלוי ליהדותו ולמד תורה. עלה לארץ ועסק בצפת בקבלה ופנה לדמשק שם למד עם ר' שמואל ויטל. רבי יעקב עסק בהדפסת הכתבים מ'המהדורא בתרא' של רבי חיים ויטאל (אוצרות חיים ואדם ישר), שנקברו אחרי מותו של רבי חיים בהתאם לצוואתו, ועל ידי תעניות רבות נגלה רבי חיים בשאלת חלום אל רבי יעקב צמח ורבי אברהם אזולאי, והתיר להם להוציא את הכתבים ממקום גניזתם ולהפיצם. נפטר בשנת ה'תכ"ז (1667).
] 

והנה כל מה שכתוב לכאן הוא מן ספרי הרב זלה"ה ממה שזכרתי מעל פה בחושקי בחכמה זאת האמת.
ובוודאי שלא זכרתי לא הסדר ולא הישוב ולא הלשון, כי מן הפה אל הכתב יש הרחק גדול, כי בודאי שהוספתי על השמועה תיבות ואותיות וגרעתי גם כן...
סוף דבר הכל נשמע כי בלילי שישי לשבת ובשבת אחרי סעודה שלישית היינו  שומעים מן החכם שמ"ו [שמואל ויטל] דרושים וכוונות שבאותם הספרים והיינו קוראים בזוהר, 
ובשומעי אי זה דבר היה כל היום כותבו כדי לכותבו במוצאי שבת,
ובוודאי שנחלפו כמה דברים, ועכ"ז תמצא לכאן כמה דברים ממה שכתוב אצלנו ומהם כמה טעיות נפלו בהם. 

ר' יוסף אביב"י, קבלת האר"י, כרך א, עמ' 57: 
אמנם הסתירו המחברים וגנזו את חיבוריהם, אבל רצונם של המקובלים להשיג את החיבורים גבר והם הצליחו לגלותם ולפרסמם. אמנם נמנעו המקובלים מלהביא את כתבי האר"י ותלמידיו לבית הדפוס, אבל לא נמנעו מהלעתיקם בכתבי יד ולהכין מהם טפסים רבים וכך להפיצם בקרב קהל עם ועדה... יוצא מן הכלל ספר עץ חיים. הוא הוסתר בבית מחברו ומקובלי הדור לא השיגוהו ולא יכלו להעתיק ממנו. כיוון שלא הצליחו להשיג עותק מן ספר ביקשו אותו המקובלים בדרך אחרת. הם עלו לדמשק וביקרו בבית ר' שמואל ויטל כדי לעיין בספר וכדי לשמוע דברים מתוכו בליל שבת. את הדברים האלו כתבו מן הזכרון וכך נודעו לציבור שורות מספר עץ חיים. מאחר יותר נעתקו שערים גם מספר עץ חיים ואף הם נודעו בציבור, כמות שהם או בעריכה החדשה שיצאה מתחת ידי ר"ש ויטל. 

4. למעלה מעשרים שנה עבד רח"ו על עריכת הכתבים, עיבד את "קונטרס הקיצור", סידר לפי נושאים והשלים את החסרים וגם הוסיף בהם מכתבי שאר התלמידים את הדברים שלא שמע בעצמו תוך שהוא מציין שאלו הם מכתבי התלמידים (הקדמת מהרח"ו לשער ההקדמות: "גם צריך שתדע כי בסוף כל שער ושער כתבתי כמה דרושים שקבלתי ושמעתי מפי קצת תלמידי מורי זלה"ה ששמעו מפיו באיזה זמן שאני לא הייתי יושב שם וראיתי לכותבם בכל סוף כל שער ושער כפי עניינו"). למהדורה זו, שהיא הכתיבה הראשונה, קרא רח"ו "עץ חיים" וסידרה לשני חלקים ובכל חלק ארבעה שערים שהם יחד "שמונה שערים".
עם סיום העבודה עבר שוב על הכתבים והתחיל לערוך אותם מחדש שהיא הכתיבה השנייה של רח"ו, עם סיום מהדורה זו חזר וערך את כל הכתבים בצורה שונה ומחודשת שהיא הכתיבה השלישית. שתי מהדורות אלו ציוה לגנוז כיון שהיו עמוקים מידי.
הרח"ו עצמו לא פרסם שום ספר מהכתבים ועם פטירת רח"ו בשנת הש"פ  עברו אל בנו רש"ו, שהשלים את עריכת הספר בשנת ת"ט, כלומר 70 שנה אחר שהחל האר"י לכתוב את ספר עץ חיים. כלומר, אז הוא ניגש לכתיבות אביו וסדרו מחדש "עץ חיים - שמונה שערים" עם כמה שינויים מעריכת אביו (הקדמת רש"ו לשמונת השערים: אמר הצעיר שמואל בן הרב הגדול המחבר כמהר"ר חיים ויטאל ז"ל... אמרתי אני אל לבי עד מתי יהיה ספר אבא מארי ורבי ז"ל גנוזים תחת ידי ואני ובני וביתי נעבוד את ה' ואין לזולתי חלק בהם להיות כי כל הקורא בהם ילאה להיותם רובם ככולם מפוזרים ומפורדים כנתינתם מסיני ואין מוקדם ומאוחר בתורה אחת למעלה ושבע למטה אחת הנה ואחת הנה פתח בכ"ד וסיי"ם בחבי"ת. והנה אבא מארי ז"ל להיות לבו רחב כפתחו של אולם וכל רז לא אניס ליה והוא המאסף הוא המשביר בר לרעב ולצמא לא שת לבו לקרבה אל המלאכה הזאת ולתת סדר בכל ספריו. וכעת העיר ה' את רוחי וטרחתי ויגעתי ומצאתי והוצאתי לאור משפט הספרים האלו כאשר עיני כל העוסקים בהם תחזנה משרים בעזה"י וחלקתי אותם לח' שערים כרצון אבא מארי ז"ל כי לעשות רצונו נתכונתי. האמנם שניתי דרכו בכמה מקומות לצורך שעה ותקנתי וסדרתי השמונה שערים בדרכים אחרים כדי להיות נקל מאד בפי הקורא בהם ומובטח אני בחסד עליון ית' שבאמצעות המלאכה הזאת תמלא הארץ דעה את ה' בהיות שטרחתי מאד בגופי ובממוני וגם אור עיני אינם כאתמול וכשלשום כי כשל בעוני כחי וקרבו ימי הזקנה וכשל כח הסבל מלסבול וחסרון כיס קשה מכולם. האמנם תהיה זאת נחמתי כי אהיה מזכה את הרבים עד ביאת משיחנו בב"א ומלאו פני תבל בזיו חכמת הקבלה ובא לציון גואל אכי"ר). זה היה הספר הראשון והיחיד מכתבי האר"י שהיה מסודר כראוי ושזכה לפרסום רשמי, והוא הנקרא "שמונה שערים". 
5. סיכום ביניים: ישנו ספר הע"ח שכתב מהרח"ו שאינו לפנינו. קיימים הוצאות ר"י צמח את הספרים "אוצרות חיים", "אדם ישר", "קהילות יעקב", "עולת תמיד", "זהר הרקיע" שכאמור מצאם בגניזה בירושלים (ר' יעקב צמח, הקדמה לספרו 'קול ברמה': והנה רוב הדרושים אלו לא כתבם אותם הר"ר חיים בספרים שביד בנו החכם נר"ו, שגנבו אותם ממקום קבורתם וגם אח"כ הטמינו אותם, ומרוב הזמן נמחקו כמה תיבות וקצת תיבות וחסרים הזוויות מן הקצוות. והם דרושים עמוקים מאד וכולם כתובים באצבע אלוקים הר"ח עצמו... והנה ר"ח שם אותם בגניזה קבורים, ומרוב הזמן נמחקו ונקרעו קצת מהם ובפרט הזוויות וקצת הדפים...). 
המשך: ר' מאיר פופארש[footnoteRef:4] מגיע ללמוד אצל ר"י צמח ובידיו קונטרסי הטיוטות שהועתקו בידי ר"י בן נון והנה הוא שם הכל על השולחן. האוצרו"ח משמש כשלד ועל גביו הוא משלים מ"אדם ישר" ו"קהילת יעקב" (מהדו"ב) וגם מעט מקונטרסי הטיוטות (מהדו"ק) והנה הוא מסדר את הספרים "נוף עץ חיים", "פרי עץ חיים". הוא נוסע לקרקא לפרעות ת"ח ות"ט, בדרך רואה אצל מהרש"ו את "עץ חיים" ובשנת ת"י הוא עורך את ה"עץ חיים" משלו.   [4:  נולד בפולין ובגיל 13 בלבד החל ללמוד קבלה. משראו בכך, שלחו אותו הוריו לירושלים ולמד אצל ר' יעקב צמחו החל לערוך את כתבי האר"י בעקבות רבו רבי יעקב צמח. בשנת ת"ט, לאחר שהגיעו השמועות על הפרעות בפולין, יצא לפולין לדרוש בשלום משפחתו. מירושלים נסע לדמשק, שם פשפש בכתביו של רבי שמואל ויטל, ועל פיהם החליט לסדר את כתבי האר"י בשלושה ספרים. משם המשיך לקושטא כשבדרכו הוא טורח בסידור הכתבים, ומשם נסע לפולין והגיע לקרקוב בשנת 1650, בה השלים את עריכת כתבי האר"י. בשנת 1656 נסע בחזרה לאר. חלה בדרכו, והגיע שבור ורצוץ. נפטר בירושלים 1662 בהיותו בן 38 בלבד.
] 

כלומר, קיימים שני ספרי ע"ח – אחד של מהרח"ו [שאינו בידנו], והשני של ר"מ פופארש, ששמו הוא למעשה "דרך עץ חיים", שהוא המונח לפנינו [לו אנו קוראים "עץ חיים"] במקביל לעבודת ר"מ פופארש ניגש מהרש"ו לקח את הע"ח וערך אותו מחדש ויצא לו "שמונה שערים" משלו, שהם "שמונת השערים" של מהרש"ו. 

ג. היחס לכתבי תלמידי האר"י שאינם הכתבים שעברו דרך רח"ו
ר' צדוק מלובלין, בפר הזכרונות, מהדו' הר ברכה, עמ' 291: וכבר הרבה גדולי ישראל קראו תגר על זה, ועד אחרון בדור שלפנינו הרב חיד"א בספריו גם כן צווח ככרוכיא על פרסום כל ספרי קבלה בדפוס, חדשות מעתה במדינתינו. ובאמת לא ידעתי מה נפקא מינה בין פרסומן בדפוס או בכתב יד, והנה כבר נתפרסמו בכתב יד בכל המדינות, וגם טרם נדפסו היו גלויים לכל אחד:
ואך טוב היה לפי דעתי, מה שהיה ברצון מה"ר חיים ויטאל שלא רצה לתת להוציא כתביו מרשותו כלל. אבל הנה כל חכמי ארץ הקדושה בזמנו התנגדו לו בזה, והשתדלו לגנוב הכתבים ממנו ולהעתיקן ולפרסמן שם על כל פנים כידוע:
והגם שהם החרימו שלא להוציאם לחוץ לארץ עד אחר מאה שנה כנודע, הנה לא עשוהו חרם עולם. וגם לא ידעתי מאי נפקא מינה בין ארץ ישראל לחוץ לארץ, וכי כל יושבי ארץ הקדושה וכל העולים אליה הם מן השרידים אשר ה' קורא, וכולם ראויים למסור להם סתרי תורה, שהרי שם לא העלימום מכל דורשיהם:
וגם הרב רבי ישראל סרוג שהיה כפי הנראה הגדול שבתלמידי האר"י ז"ל שזולת מהרח"ו, הלך תיכף אחר פטירת האר"י לאיטליא, ופירסם שם כל דברי האר"י ז"ל הנודעים אליו בעל פה ובכתביו. ועוד יותר פירסמם אחריו תלמידו הרמ"ע כל מה שקיבל, בספריו הנדפסים והכתובים מגלה סתרים גדולים. [ובהם הרבה סתרי עולמות עליונים ביותר, שלא נתגלו למהרח"ו ז"ל כל כך, כידוע מסודות המלבוש וטהירו עילאה וכדומה, המפורסמים בכתבי רבי ישראל סרוג והרמ"ע, ובספר עמק המלך, וספר ויקהל משה והדומה. שלא נמצא בכתבי הרח"ו מזה דבר, שקבלם רבי סרוג טרם בא הרח"ו לפני האר"י, או ששמעם בעת שלא שמע הוא. ולהיות רבי ישראל סרוג הלך לאיטליא לא נודעו כתביו להרח"ו, ולכן לא אספם בין כתיבותיו כמו שאסף מה שכתבו שאר החברים. ואם מפיהם העתיק מילין כל שכן שהיה מעתיק מדברי הרב ישראל סרוג שהיה גדול הרבה, ובענינים שלא נודע לו מהם שמץ דבר כלל, אבל לא נודעו לו:
ולכן בחינם יתחסדו קצת מההולכים בעקבות הרח"ו בספריהם, שלא לדבר מענינים הללו, מפני אזהרת הרח"ו שלא לעיין בכתיבת שאר החברים, כי לא על הרב ישראל סרוג כיוון, שלא ראה כתיבותיו כלל]:
וגם מקצת כתבים בעמקי סודות שגנזם הרח"ו בקברו, אף עליהם התחכמו חכמי ארץ הקדושה בדור שאחריו, והוציאום מקברו וכמו שכתב הרב חיד"א, ואף הם נתפרסמו בעולם על ידיהם. כי כבר אמרנו שאין שום חילוק בין הפרסום בדפוס או בכתב יד, ואיך אפשר מכל עיני העדה נעלם דבר, וצדיקים כאלה יביא הקב"ה תקלה על ידיהן:
